**Titlul IV**

**Legea nr. 382-XIV din 6 mai 1999 cu privire la**

**circulaţia substanţelor narcotice şi psihotrope şi a precursorilor**

**(modificată şi completată)**

**Capitolul I**

**NOŢIUNI PRINCIPALE**

**Art.1.** - În sensul prezentei legi, se utilizează următoarele noţiuni principale:

*drog* - substanţă narcotică (stupefiant) sau psihotropă de origine naturală ori sintetică, preparat care conţine o astfel de substanţă, altă substanţă, preparat medicinal sau inhalant chimic cu efecte narcotice sau psihotrope;

*substanţă narcotică (stupefiant), substanţă psihotropă* - substanţă de origine naturală sau sintetică, care provoacă dereglări psihice şi dependenţă fizică la consumul lor abuziv;

*preparat* - amestec de substanţe în orice stare fizică, ce conţine una sau mai multe substanţe narcotice ori psihotrope;

*precursor* - substanţă de origine naturală sau sintetică utilizată ca materie primă la producerea de substanţe narcotice şi psihotrope;

*circulaţie a substanţelor narcotice şi psihotrope şi a precursorilor* - cultivare de plante care conţin substanţe narcotice şi psihotrope, prelucrare şi utilizare a unor astfel de plante; elaborare, producţie, fabricaţie, extracţie, prelucrare, deţinere, păstrare, eliberare, comercializare, distribuţie, procurare, livrare, utilizare, transport, inclusiv prin tranzit, expediere, import, export, nimicire a substanţelor narcotice şi psihotrope şi a precursorilor, activităţi supuse controlului în conformitate cu legislaţia.

**Capitolul II**

**DISPOZIŢII GENERALE**

**Art.2.** - (1)  Pe teritoriul Republicii Moldova se stabilesc restricţii asupra circulaţiei substanţelor narcotice şi psihotrope şi a precursorilor.

    (2) Activităţile legate de circulaţia substanţelor narcotice şi psihotrope şi a precursorilor, producerea, utilizarea şi procurarea de utiliaj pentru fabricarea substanţelor narcotice şi psihotrope, cultivarea şi utilizarea de plante care conţin astfel de substanţe se află sub controlul statului şi sînt dirijate de el prin Comisia Interde-partamentală de Combatere a Narcomaniei şi Narcobusinessului.

(3) Regulile de circulaţie a substanţelor narcotice şi psihotrope şi a precursorilor se stabilesc de către Guvern.

**Art.3.** - Întreprinderile producătoare de substanţe narcotice şi psihotrope se înregistrează în mod obligatoriu conform legislaţiei în vigoare.

**Art.4.** - Circulaţia substanţelor narcotice şi psihotrope şi a precursorilor, supravegherea şi controlul acestei circulaţii se efectuează în conformitate cu prezenta lege, cu convenţiile şi acordurile internaţionale la care Republica Moldova este parte.

**Capitolul III**

**COMISIA INTERDEPARTAMENTALĂ DE COMBATERE**

**A NARCOMANIEI ŞI A NARCOBUSINESSULUI**

**Art.5.** - (1) Comisia Interdepartamentală de Combatere a Narcomaniei şi Narcobusinessului (denumită în cele ce urmează comisie) este un organ guvernamental interdepartamental care, împreună cu Comitetul permanent de control asupra drogurilor din cadrul Ministerului Sănătăţii, reprezintă interesele interne şi externe ale Republicii Moldova în problemele combaterii narcomaniei şi narcobusinessului.

    (2) Structura, modul de organizare şi regulamentul comisiei se aprobă prin hotărîre a Guvernului.

    (3) Comisia îşi desfăşoară activitatea în colaborare cu Comitetul permanent de control asupra drogurilor din cadrul Ministerului Sănătăţii, cu Ministerul Afacerilor Interne, cu Procuratura, Ministerul Justiţiei, Curtea Supremă de Justiţie şi cu alte autorităţi publice.

**Art.6.** - Comisia:

    a) elaborează şi prezintă Guvernului spre aprobare regulile de circulaţie a substanţelor narcotice şi psihotrope şi a precursorilor;

    b) supraveghează şi controlează circulaţia substanţelor narcotice şi psihotrope şi a precursorilor pe teritoriul ţării;

    c) adună informaţii referitoare la circulaţia substanţelor narcotice şi psihotrope şi a precursorilor, analizează răspîndirea lor;

    d) înaintează Guvernului propuneri de modificare a legislaţiei privind circulaţia substanţelor narcotice şi psihotrope şi a precursorilor în conformitate cu convenţiile şi acordurile internaţionale la care Republica Moldova este parte;

    e) prezintă Guvernului dări de seamă anuale despre activitatea sa, iar după prezentare, le dau publicităţii;

    f) exercită alte atribuţii stabilite prin lege.

**Capitolul IV**

**COMITETUL PERMANENT DE CONTROL ASUPRA DROGURILOR**

**DIN CADRUL MINISTERULUI SĂNĂTĂŢII**

**Art.7.** - (1) Comitetul permanent de control asupra drogurilor (denumit în cele ce urmează comitet) este o subdiviziune a Ministerului Sănătăţii. Statele de funcţii, bugetul şi regulamentul comitetului se aprobă de către acest minister.

    (2) Comitetul:

1. eliberează şi retrage autorizaţii pentru activităţi cu substanţe narcotice şi psihotrope şi cu precursori;

a1) exercită controlul asupra circulaţiei legale a substanţelor narcotice, psihotrope şi a precursorilor, inclusiv controlul asupra utilizării imobilelor (încăperilor) destinate activităţii cu aceste substanţe;

a2) estimează şi prezintă Comitetului Internaţional de Control asupra Drogurilor necesarul de substanţe narcotice, psihotrope şi/sau precursorii acestora pentru Republica Moldova;

   b) prezintă comisiei şi Comitetului Internaţional de Control asupra Drogurilor informaţii despre circulaţia substanţelor narcotice şi psihotrope şi a precursorilor în Republica Moldova;

    c) exercită alte atribuţii stabilite prin lege.

**Capitolul V**

**CLASIFICAREA SUBSTANŢELOR**

**NARCOTICE ŞI PSIHOTROPE ŞI A PRECURSORILOR**

**Art.8.** - (1) Clasificarea substanţelor narcotice şi psihotrope şi a precursorilor se dă în anexă, parte integrantă a prezentei legi.

    (2) Tabelele nr.I-IV, listele de substanţe narcotice şi psihotrope şi de precursori, expuse în anexă, se aprobă şi se modifică prin hotărîre a Guvernului, la propunerea comitetului.

    (3) Substanţele narcotice şi psihotrope şi precursorii sînt indicaţi în tabelele şi listele din anexă conform denumirilor internaţionale neînregistrate, altor denumiri comune sau ştiinţifice.

**Capitolul VI**

**CULTIVAREA MACULUI SOMNIFER (PAPAVER SOMNIFERUM L.),**

**CÎNEPEI (CANNABIS) ŞI ARBUSTULUI**

**COCA (ERYTHROXYLON COCA)**

**Art.9.** - (1) Cultivarea macului somnifer (Papaver Somniferum L.), cînepei (Cannabis), arbustului coca (Erythroxylon coca) şi altor plante care conţin substanţe narcotice sau psihotrope în scopul producerii acestor substanţe este interzisă.

    (2) Cultivarea macului somnifer, cînepei, arbustului coca şi altor plante care conţin substanţe narcotice sau psihotrope este permisă în scopuri ştiinţifice şi/sau pentru producerea de seminţe, fibre sau ulei.

**Art.10.** - (1) Persoanele autorizate să cultive macul somnifer, cînepa, arbustul coca încheie cu comitetul contracte de cultivare şi, în termenul stabilit de el, sînt obligate să nimicească resturile şi deşeurile acestor plante.

    (2) Proprietarul, posesorul ori beneficiarul de teren este obligat să nimicească plantele nominalizate la alin.(1) care cresc spontan pe terenul lui.

**Capitolul VII**

**CIRCULAŢIA SUBSTANŢELOR NARCOTICE ŞI PSIHOTROPE**

**Art.11.** - (1) Circulaţia substanţelor narcotice şi psihotrope din tabelul nr.I, expus în anexă, este limitată şi se face numai în scopuri ştiinţifice. Circulaţia acestor substanţe în scopuri medicale este interzisă.

    (2) Circulaţia substanţelor narcotice şi psihotrope din tabelele nr.II şi nr.III, expuse în anexă, este limitată şi se face numai în scopuri medicale şi ştiinţifice.

(21) Preparatele ce conţin o substanţă prevăzută în lista 3 a Convenţiei unice a ONU asupra stupefiantelor din 1961 şi lista 4 a Convenţiei ONU asupra substanţelor psihotrope din 1971, care nu prezintă un risc de abuz şi a căror substanţă nu poate fi recuperată într-o cantitate care să permită o utilizare ilegală, conform legislaţiei naţionale, pot fi scutite de anumite măsuri de control.

(22) Tabelele şi listele substanţelor narcotice, psihotrope şi precursorilor acestora, supuse controlului se aprobă de Guvern.

**Art.12.** - (1) Cantitatea fiecărei substanţe narcotice şi psihotrope aflate în circulaţie în timpul anului nu trebuie să depăşească suma cantităţilor:

    a) destinate scopurilor medicale şi ştiinţifice;

    b) utilizate la producerea unor alte substanţe narcotice şi psihotrope, a preparatelor şi substanţelor care nu cad sub incidenţa prezentei legi;

    c) exportate;

    d) adăugate la rezervele depozitare speciale de substanţe narcotice şi psihotrope pentru a se atinge nivelul indicat în calculele respective.

    (2) Din suma cantităţilor indicate la alin.(1) se exclude cantitatea sechestrată şi eliberată pentru utilizare legală, precum şi cantitatea luată din rezerve depozitare speciale.

 (3) Calculele consumului substanţelor narcotice şi psihotrope şi al precursorilor se prezintă anual de către subiecţii ce practică activitate cu acest tip de substanţe prin prezentarea ofertelor pe anul calendaristic viitor la Comitet pînă la 1 februarie al anului respectiv.

Comitetul verifică ofertele, efectuează calculele necesităţilor Republicii Moldova şi le expediază Comitetului Internaţional de Control asupra Drogurilor pentru aprobare.

(4) Setul de documente pentru aprobarea normativelor de folosire a precursorilor pe anul curent include următoarele:

a) cerere pentru aprobarea ofertelor de precursori;

b) copiile contractelor cu furnizorii;

c) calculele argumentate ale necesităţilor de forma stabilită prin cerinţele tratatelor internaţionale ratificate de Republica Moldova.

**Art.13.** - Comercializarea substanţelor narcotice şi psihotrope se efectuează numai de persoanele juridice licenţiate în modul stabilit de legislaţie.

**Art.14.** - Procurarea de substanţe narcotice şi psihotrope în scopuri profesionale se efectuează la comandă prealabilă de către persoane juridice, licenţiate în modul stabilit de legislaţie.

**Art.15.** - (1) Substanţele narcotice şi psihotrope pentru consum individual se eliberează numai cu reţete medicale speciale.

    (2) În instituţiile medicale de tratament staţionar, substanţele narcotice şi psihotrope se eliberează şi se utilizează la  prescripţia făcută de medicul instituţiei.

**Art.16.** - (1) Reţetele pentru substanţe narcotice şi psihotrope se eliberează numai în scopuri terapeutice de către organul competent sau persoana împuternicită. Tipul reţetelor şi modalitatea eliberării se stabilesc de Ministerul Sănătăţii.

    (2) Reţetele pentru substanţe narcotice şi psihotrope se eliberează numai după examinarea şi identificarea bolnavului.

    (3) Reţetele pentru substanţele din tabelul nr.II, expus în anexă, se eliberează pe un termen de pînă la 7 zile.

    (4) Reţetele pentru substanţele din tabelul nr.III, expus în anexă, se eliberează pe un termen de pînă la 30 de zile.

    (5) Este interzisă eliberarea altor reţete pînă la expirarea termenului de valabilitate a reţetei precedente.

    (6) În cazuri excepţionale, exclusiv în scopuri medicale, comitetul este în drept ca, în temeiul unei decizii a Ministerului Sănătăţii în care să fie stipulate condiţiile respective, să permită farmaciştilor eliberarea fără reţetă, în cantităţi mici, de substanţe psihotrope din tabelul nr.III, expus în anexă.

**Art.17.** - (1) Transportul de substanţe narcotice şi psihotrope se efectuează de către organizaţii specializate autorizate. Paza încărcăturilor de substanţe narcotice şi psihotrope se exercită de către organizaţia transportatoare.

    (2) Transportatorul de substanţe narcotice şi psihotrope este obligat:

    a) să prezinte la timp organelor competente declaraţia privind marfa transportată;

    b) să păstreze marfa primită spre expediţie în containere închise cu siguranţă şi sigilate cu plumb individual de verificare;

    c) să întreprindă măsurile de rigoare pentru evitarea furtului de substanţe narcotice şi psihotrope sau utilizarea vehiculelor în trafic ilicit de astfel de substanţe;

    d) să informeze operativ organul de drept competent despre circumstanţele care ar indica circulaţia ilegală de substanţe narcotice şi psihotrope.

**Art.18.** - Transportul de substanţe narcotice şi psihotrope necesare asistenţei medicale de urgenţă în vehiculele sanitare specializate se efectuează în cantităţi stabilite de Ministerul Sănătăţii.

**Art.19.** - (1) Transportul de substanţe narcotice şi psihotrope de către persoane străine care primesc medicaţie şi care se află în tranzit pe teritoriul Republicii Moldova, transportul unor astfel de substanţe în trusele farmaceutice din vehiculele de comunicare internaţională se efectuează în bază de autorizaţie eliberată de organul competent şi nu se consideră import, export sau tranzit.

    (2) Cantităţile de substanţe narcotice şi psihotrope permise a fi transportate de către persoanele străine nominalizate la alin.(1) nu trebuie să depăşească: doza pentru 7 zile - substanţele din tabelul nr.II, expus în anexă; doza pentru 30 de zile - substanţele din tabelul nr.III, expus în anexă.

**Art.20.** - Expedierea poştală a substanţelor narcotice şi psihotrope este interzisă.

**Art.21.** - (1) Importul şi exportul de substanţe narcotice şi psihotrope se efectuează în bază de autorizaţie a comitetului, sub supravegherea şi controlul acestuia.

    (2) Fiecare caz de import sau export, indiferent de faptul că este vorba de una sau de cîteva substanţe, sau de loturi de substanţe, se efectuează în bază de autorizaţie aparte de import sau export.

    (3) Exportul de substanţe narcotice şi psihotrope poate fi autorizat la prezentarea adeverinţei de import, eliberate de organul competent al ţării importatoare.

    (4) Fiecare lot de substanţe narcotice şi psihotrope de export trebuie să fie însoţit de o copie de pe autorizaţia de export. Totodată, comitetul expediază ţării importatoare o astfel de copie.

    (5) În documentele fiscale (factura, declaraţiile cu privire la marfă, declaraţiile vamale, de transport şi alte documente însoţitoare) se indică denumirea substanţelor narcotice, psihotrope supuse controlului, cantitatea exportată a substanţei, denumirea şi adresa exportatorului, importatorului şi destinatarului mărfii.

(6) Loturile de substanţe narcotice şi psihotrope exportate trebuie să fie marcate şi ambalate corespunzător prevederilor legislaţiei în vigoare.

**Art.22.** - (1) Importul şi exportul de substanţe narcotice şi psihotrope se efectuează în unul sau în cîteva loturi.

    (2) Importul şi exportul de substanţe narcotice şi psihotrope se efectuează prin schimb de autorizaţii între importatori şi exportatori, indicîndu-se faptul primirii de loturi concrete, de cantităţi reale şi al executării operaţiunilor de import şi export.

**Art.23.** - (1) Exportul în formă de corespondenţă la căsuţe poştale sau pe adresa băncii pentru o altă persoană decît cea indicată în autorizaţia de export este interzis.

    (2) Exportul în formă de corespondenţă pe adresa depozitului vamal de înregistrare se interzice, cu excepţia cazurilor cînd ţara importatoare indică în adeverinţa de import că permite plasarea loturilor la depozitul vamal de înregistrare.

**Art.24.** - Substanţele narcotice şi psihotrope importate sau exportate fără autorizaţie sînt reţinute de organele competente pînă cînd vor fi prezentate probele de legalitate a transportului acestor substanţe sau pînă va fi emisă o hotărîre a instanţei de judecată.

**Art.25.** - (1) Unităţile vamale ale Republicii Moldova prin care se efectuează importul şi exportul de substanţe narcotice şi psihotrope se desemnează de către comitet.

(2) Se autorizează fiecare caz de import/export al substanţelor narcotice şi psihotrope şi precursorilor, inclusiv din depozitul vamal.

**Art.26.** - (1) Tranzitul de substanţe narcotice şi psihotrope se efectuează în bază de autorizaţie a comitetului, sub supravegherea şi controlul acestuia, pe o rută stabilită de el.

(2) La transportarea de substanţe narcotice, psihotrope şi precursori supuse controlului, aflate în tranzit pe teritoriul Republicii Moldova, nu poate fi modificată ruta şi natura ambalajului acestora, decît cu autorizarea Comitetului.

(3) Modificarea neautorizată a rutei transportului substanţelor narcotice, psihotrope controlate, precum şi a precursorilor ce tranzitează teritoriul Republicii Moldova se consideră export, aplicîndu-se cerinţele stabilite pentru exportul substanţelor aflate sub control.

**Art.27**. - În porturi şi în zonele de comerţ liber, se stabilesc aceleaşi reguli de circulaţie a substanţelor narcotice şi psihotrope, de supraveghere şi control asupra lor ca şi pe întreg teritoriul ţării.

**Art.28.** - Substanţele narcotice şi psihotrope în tranzit sau care se află la depozit vamal înregistrat nu pot fi supuse nici unei prelucrări care le-ar modifica, iar ambalajul lor nu poate fi schimbat fără autorizaţia comitetului.

**Art.29.** - (1) Păstrarea şi depozitarea substanţelor narcotice şi psihotrope se permit numai în scopuri medicale şi ştiinţifice.

    (2) Substanţele narcotice şi psihotrope se păstrează în încăperi special amenajate în cantităţi şi în termene stabilite de comitet.

    (3) Nu se permite acumularea de substanţe narcotice şi psihotrope la producători, comercianţi, organizaţii de distribuţie, farmacişti, întreprinderi sau împuterniciţi ai acestora în cantităţi mai mari decît necesarul activităţii lor normale, luîndu-se în considerare cererea de pe piaţă.

    (4) Cantităţile maxime de substanţe narcotice şi psihotrope autorizate fiecărui dintre agenţii nominalizaţi la alin.(3) se stabilesc de comitet în corespundere cu limitele stabilite şi prezentate anual de Ministerul Sănătăţii, limite care pot fi modificate în decursul anului, după caz.

**Art.30.** - Substanţele narcotice şi psihotrope pot fi utilizate în veterinărie şi la capturarea animalelor. Lista de substanţe utilizate în acest fel şi regulile de utilizare sînt stabilite de comitet.

**Art.31.** - (1) Substanţele narcotice şi psihotrope pot fi utilizate în scopuri ştiinţifice şi de instruire în instituţii de învăţămînt şi pentru dresarea cîinelor în căutarea drogurilor. Producerea, procurarea, importul, exportul, utilizarea şi păstrarea substanţelor narcotice şi psihotrope pot fi autorizate în cantităţi care să nu depăşească minimul necesar pentru scopurile indicate.

(2) Persoana responsabilă înscrie într-un registru, pe care îl păstrează timp de 5 ani, cantităţile de plante, substanţe şi preparate pe care le importă, le achiziţionează, le fabrică, le utilizează, le transmite sau le distruge, precum şi data operaţiunilor, numele furnizorilor sau beneficiarilor.

**Art.32.** - Se permite efectuarea de expertize şi examinări cu folosirea de substanţe narcotice şi psihotrope pentru identificarea unor astfel de substanţe.

**Art.33.** - (1) Pe reţete, în documentele referitoare la substanţe narcotice şi psihotrope, în publicaţii, în literatura de descriere a substanţelor narcotice şi psihotrope, pe ambalajele şi pe etichetele cu care substanţele narcotice şi psihotrope sînt puse în vînzare, se indică denumirea lor internaţională neînregistrată.

(2) Ambalarea şi marcarea substanţelor narcotice, psihotrope şi a precursorilor trebuie să corespundă cerinţelor legislaţiei Republicii Moldova şi să excludă sustragerea lor.

(3) La marcarea preparatelor, care includ în componenţa lor substanţe supuse controlului, se indică denumirea acestor substanţe şi existenţa lor în unităţi de greutate sau procente.

(4) Interiorul ambalajului care conţine substanţa narcotică sau învelişul lui se evidenţiază printr-o linie roşie dublă, care nu trebuie să existe în exteriorul ambalajului.

**Art.34.** - (1) Substanţele narcotice şi psihotrope, precum şi instrumentele şi utilajul pentru obţinerea lor, a căror utilizare este neraţională se nimicesc în modul stabilit de comisie.

    (2) Substanţele narcotice şi psihotrope se nimicesc dacă:

   a) a expirat termenul lor de valabilitate;

1. au fost supuse unor acţiuni chimice sau fizice devenind inutilizabile sau neprelucrabile;
2. au fost depistate şi confiscate din circulaţie ilicită şi nu prezintă valoare pentru scopuri legale medicale, ştiinţifice şi de altă natură sau nu pot fi prelucrate.

(3) Nimicirea instrumentelor şi utilajului se efectuează prin: demontare, acţiunea temperaturii înalte, presiunii şi prin alte metode pînă la starea de excludere a posibilităţii de utilizare a lor în continuare.

(4) Nimicirea instrumentelor şi utilajului se efectuează în baza ordinului conducătorului organizaţiei sau instituţiei respective.

(5) Nimicirea se face în prezenţa comisiei, componenţa căreia se aprobă de către conducătorul organizaţiei care are la balanţă aceste instrumente şi utilaj, în prezenţa reprezentantului organelor afacerilor interne.

(6) Faptul nimicirii instrumentelor şi utilajului se consemnează într-un proces-verbal, care este semnat de către membrii comisiei şi reprezentantul organelor afacerilor interne, în care se indică:

a) data şi locul întocmirii actului;

b) numele şi prenumele persoanelor care au luat parte la nimicire, locul lor de muncă şi funcţiile deţinute;

c) temeiul nimicirii lor;

d) date despre denumirea şi cantitatea instrumentelor şi utilajului nimicit;

e) metoda nimicirii.

**Art.35.** - (1) Orice activitate cu substanţe narcotice şi psihotrope este ţinută la evidenţă strictă în registre speciale, care se păstrează timp de 10 ani după efectuarea ultimei înregistrări şi se prezintă la prima solicitare a organului competent.

    (2) Pierderile de substanţe narcotice şi psihotrope, cauzele acestor pierderi se aduc imediat la cunoştinţa organului de drept competent.

**Art.36.** - (1) Persoanele fizice şi juridice autorizate fac, cel puţin o dată în an, inventarul substanţelor narcotice şi psihotrope din disponibilitatea lor, întocmesc balanţa valorilor şi prezintă trimestrial şi anual comitetului date statistice despre activitate în modul stabilit.

    (2) Titularii de autorizaţie pentru activităţi cu substanţe narcotice şi psihotrope în cadrul unei întreprinderi farmaceutice ori farmacii care vor să cedeze unor alte persoane autorizate întreprinderea sau farmacia sînt obligaţi să efectueze inventarierea substanţelor narcotice şi psihotrope şi să întocmească balanţa valorilor în prezenţa acelor persoane.

(3) În dările de seamă trimestriale se indică cantitatea produsă, preparată, procurată, importată sau exportată a substanţelor narcotice şi psihotrope şi a precursorilor, cu specificarea ţării din care s-a efectuat importul sau către care s-a efectuat exportul.

(4) În darea de seamă cu privire la activitatea pentru anul calendaristic curent se indică cantitatea substanţelor narcotice şi psihotrope şi a precursorilor importate/exportate, comercializate sau utilizate, cantitatea rezervelor de substanţe narcotice şi psihotrope şi a precursorilor, conform situaţiei de la 31 decembrie a anului respectiv, precum şi informaţia cu privire la necesităţile de substanţe narcotice şi psihotrope şi de precursori pe anul viitor, cu anexarea documentelor ce autentifică necesităţile respective.

**Art.37.** - Substanţele narcotice şi psihotrope, preparatele care conţin astfel de substanţe, instrumentele şi utilajul folosite în activitate ilicită sau destinate unei astfel de activităţi se sechestrează şi se confiscă în conformitate cu legislaţia.

**Art.38.** - Preparatele care conţin două sau mai multe substanţe narcotice sau psihotrope pentru care sînt stabilite diferite reguli de circulaţie cad sub incidenţa regulilor stabilite pentru substanţele cu regim mai riguros.

**Capitolul VIII**

**CIRCULAŢIA PRECURSORILOR**

**Art.39.** - Producerea, distribuirea, comerţul cu ridicata, comercializarea internaţională a precursorilor, stabiliţi în tabelul nr.IV din anexă, se efectuează în bază de autorizaţii. Precursorii cad sub incidenţa normelor referitoare la substanţele din tabelele nr.II şi nr.III, din anexă, privind limitarea rezervelor şi a producerii, privind comercializarea internaţională (exportul, importul, tranzitul, circulaţia în porturi şi în zonele de comerţ liber), privind transportul cu ridicata, expedierea poştală şi evidenţa.

**Capitolul IX**

**ACORDAREA, SUSPENDAREA SAU RETRAGEREA LICENŢEI/AUTORIZAŢIEI**

**Art.40.** - (1) Activităţile legate de circulaţia substanţelor narcotice şi psihotrope şi a precursorilor, de producere, de procurare şi utilizare a utilajului pentru fabricarea unor astfel de substanţe, precum şi utilizarea imobilelor (încăperilor) pentru aceste activităţi se efectuează în bază de licenţă/autorizaţie.

    (2) Titularii de licenţă/autorizaţie pentru activităţi cu substanţe narcotice şi psihotrope şi cu precursori sînt obligaţi să-şi desfăşoare activitatea numai în limitele prezentei legi şi numai în condiţiile licenţierii/autorizaţiei.

**Art.41.** – (1) Licenţa se eliberează în temeiul:

1) cererii de formă stabilită, ce se depune la autoritatea de licenţiere;

2) copiei certificatului de înregistrare de stat a întreprinderii;

3) următoarelor documente suplimentare ce se anexează la cererile de eliberare a licenţelor pentru unele genuri de activitate sunt:

a) copia actului ce adevereşte drepturile asupra imobilului unde se va desfăşura activitatea cu substanţe narcotice, psihotrope şi precursori, cu anexarea schemei, întocmite de solicitantul de licenţă, privind amplasarea încăperilor şi suprafaţa lor (cu indicarea destinaţiei acestora);

b) regulamentul întreprinderii;

c) autorizaţia Comitetului Permanent de Control asupra Drogurilor al Republicii Moldova pentru utilizarea imobilelor (încăperilor) destinate activităţilor legate de circulaţia substanţelor narcotice şi psihotrope şi a precursorilor;

d) copiile diplomelor de absolvire a instituţiei de învăţămînt superior sau mediu de profil medical (după caz, ale certificatelor de echivalare a diplomelor obţinute în străinătate, eliberate în modul stabilit) şi carnetului de muncă, cu înscrierea respectivă despre angajare în funcţia dată;

e) copia certificatelor ce confirmă perfecţionarea continuă a cunoştinţelor specialiştilor;

f) copia certificatului instituţiei medicale narcologice ce confirmă nedependenţa persoanelor ce vor activa cu substanţele narcotice şi psihotrope şi precursori, la producerea acestora şi la utilizarea utilajului pentru fabricarea unor astfel de substanţe.

Documentele se depun în original sau în copii, cu prezentarea originalelor pentru verificare. Documentele vor fi însoţite şi de copii pe suport electronic.

(2) Drept temei pentru suspendarea licenţei servesc:

1) încălcarea condiţiilor de licenţiere:

1. desfăşurarea activităţii licenţiate neconforme cu cadrul legislativ şi normativ;
2. nerespectarea cerinţelor legale şi normative privind amplasarea, structura, suprafaţa şi dotarea încăperilor unităţii, precum şi respectarea regimului sanitaro-igienic şi antiepidemic în vederea asigurării condiţiilor de producere, preparare, păstrare, livrare şi eliberare a substanţelor narcotice, psihotrope şi a precursorilor;
3. eliberarea substanţelor narcotice şi psihotrope pentru consum individual fără reţete medicale speciale;
4. încălcarea condiţiilor de asigurare cu medicamente de bună calitate, eficiente şi inofensive;

2) nerespectarea de către titularul de licenţă a prescripţiei privind lichidarea încălcării condiţiilor de licenţiere în termenul stabilit.

(3) Drept temei pentru retragerea licenţei servesc:

a) cererea titularului de licenţă privind retragerea acesteia;

b) depistarea unor date neautentice în documentele prezentate autorităţii de licenţiere;

c) stabilirea faptului de transmitere a licenţei sau a copiei ei în scop de desfăşurare a activităţii stipulate în licenţă;

d) neprezentarea, în termenul stabilit, a informaţiei despre modificarea datelor indicate în documentele anexate la cererea de eliberare a licenţei;

e) neînlăturarea, în termenul stabilit, a circumstanţelor care au condus la suspendarea licenţei;

f) nerespectarea repetată a prescripţiilor privind lichidarea încălcărilor ce ţin de condiţiile de licenţiere;

g) nerespectarea de către titularul de licenţă a termenului de depunere a cererii de eliberare a duplicatului licenţei pierdute sau deteriorate.

Licenţa se retrage şi în alte cazuri prevăzute de lege.

**Art.411 -** (1) Comitetul eliberează autorizaţii în bază de cerere, în limitele legislaţiei în vigoare, ţinînd cont de rezultatele examinării condiţiilor de desfăşurare a activităţii.

(2) Pentru obţinerea autorizaţiei de utilizare a imobilelor (încăperilor) destinate păstrării şi comercializării substanţelor narcotice, psihotrope şi a precursorilor de către depozitele farmaceutice, solicitantul depune la Comitet o cerere care va include denumirea organizaţiei, adresa juridică, numărul contului bancar şi rechizitele băncii, cu anexarea următoarelor documente:

a) certificatul de înregistrare;

b) copia ordinului de angajare a persoanei responsabile de activitatea cu substanţe narcotice, psihotrope şi/sau precursori;

c) copiile diplomelor şi ale certificatelor de conferire a categoriei de calificare profesională pentru tipul de activitate autorizată;

d) avizul instituţiei medicale narcologice ce confirmă sănătatea lucrătorului care, în virtutea obligaţiunilor de serviciu, are acces la substanţe narcotice, psihotrope şi precursori şi nu suferă de narcomanie, toxicomanie, alcoolism cronic sau este recunoscut inapt pentru unele tipuri de activităţi legate de un posibil pericol sporit.

(3) Copiile documentelor prezentate vor fi însoţite de originale sau de copiile legalizate, care după verificare vor fi returnate.

(4) Pentru primirea autorizaţiei de import/export al substanţelor narcotice şi psihotrope sau precursorilor, solicitantul depune o cerere la Comitet, indicînd scopul importului/exportului, denumirea şi adresa juridică ale importatorului şi exportatorului, denumirea internaţională a substanţelor narcotice şi psihotrope, sau denumirea cu care este pusă în circulaţie substanţa narcotică sau psihotropă, denumirea precursorului, forma medicală, cantitatea substanţelor narcotice şi psihotrope sau a precursorilor lor în partida concretă, termenul importului/exportului, cu anexarea la cerere a următoarelor documente:

a) copia contractului cu privire la marfa transportată, demersul instituţiei respective ce confirmă autenticitatea importului de substanţe narcotice şi psihotrope şi al precursorilor;

b) angajamentul în scris al solicitantului de prezentare la Comitet a dării de seamă cu privire la importul şi exportul substanţelor narcotice şi psihotrope.

(5) Examinarea documentelor cu privire la corespunderea limitelor substanţelor narcotice, psihotrope şi precursorilor, precum şi la utilizarea imobilelor (încăperilor) pentru prepararea, fabricarea, vînzarea cu ridicata a substanţelor şi preparatelor narcotice, psihotrope, precursorilor etc. se efectuează contra plată.

(6) În temeiul autorizaţiei eliberate de Comitet, organul abilitat cu funcţia de licenţiere stipulează în condiţiile speciale din licenţa pentru activitate farmaceutică dreptul întreprinderii de a executa lucrări cu aplicarea substanţelor narcotice şi psihotrope şi a precursorilor.

(7) Executarea lucrărilor cu aplicarea substanţelor narcotice şi psihotrope şi a precursorilor fără stipularea dreptului respectiv în condiţiile speciale din licenţa pentru activitate farmaceutică se consideră activitate ilicită şi se sancţionează în conformitate cu legislaţia în vigoare.

**Art.42.** - (1) Se eliberează autorizaţii numai în scopurile prevăzute de prezenta lege şi numai după ce se verifică existenţa în obiective şi încăperi a condiţiilor necesare activităţii cu substanţe narcotice şi psihotrope, pentru a se evita furtul sau posibilele scurgeri de astfel de substanţe, producerea lor ilicită.

(2) Expertiza imobilelor (încăperilor) destinate pentru păstrarea şi/sau comercializarea en gros a substanţelor narcotice, psihotrope şi a precursorilor se efectuează contra plată.

**Art.43. -** (1) Persoana juridică poate să obţină, după caz, licenţă/autorizaţie pentru activităţi cu substanţe narcotice şi psihotrope dacă în statele de personal este angajată o persoană care posedă calificarea necesară pentru activitatea cu substanţe narcotice şi psihotrope, conform alin.(1) al art.41.

(2) Persoana abilitată cu dreptul de activitate cu substanţe narcotice, psihotrope şi precursori este responsabilă de executarea prevederilor prezentei legi, în conformitate cu legislaţia în vigoare.

**Art.44.** - (1) Licenţa/autorizaţia se eliberează unei persoane concrete şi nu poate fi cedată unei alte persoane. Acţiunea ei se extinde numai asupra activităţilor licenţiate /autorizate. Orice modificare a obiectului şi caracterului activităţii poate fi licenţiată /autorizată numai de către organul abilitat cu funcţie de licenţiere/autorizare.

(2) Autorizaţiile se eliberează în termen de 10 zile lucrătoare de la data înregistrării. În caz de refuz, solicitantului i se vor explica în scris motivele deciziei respective în aceleaşi termene.

**Art.45.** - (1) Dreptul de utilizare integrală sau parţială a imobilelor (încăperilor) poate fi acordat numai persoanelor autorizate să desfăşoare activităţi cu substanţele din tabelele nr.I-IV din anexă.

(2) Autorizaţia se eliberează pentru fiecare imobil (încăpere), destinat păstrării şi comercializării substanţelor narcotice, psihotrope şi precursorilor, în temeiul rezultatelor confirmării cerinţelor tehnice, aprobate de Guvern, faţă de imobilele (încăperile) în care se păstrează substanţe narcotice, psihotrope şi/sau precursori.

    (3) Formarea unei subdiviziuni, utilizarea de noi obiective, încăperi ori părţi de obiective şi încăperi noi, orice modificare a obiectivelor şi încăperilor autorizate, orice modificare a condiţiilor de securitate, indicate în autorizaţie, se fac de comun accord cu comitetul.

**Art.46. -** Nu se acordă autorizaţie:

    a) unei persoane cu antecedente penale nestinse sau neanulate legate de circulaţia ilegală a substanţelor narcotice şi psihotrope şi nici unei persoane care a fost privată, prin hotărîre a instanţei de judecată, de dreptul de a practica o anumită activitate;

    b) în cazul neprezentării informaţiilor necesare sau prezentării unor informaţii neveridice;

    c) în cazul lipsei de condiţii care ar asigura securitatea activităţii, evidenţei şi păstrării substanţelor narcotice şi psihotrope;

    d) în alte cazuri care contravin regulilor de acordare a autorizaţiilor.

**Art.47.** - Licenţa/autorizaţia pentru activităţi cu substanţe narcotice şi psihotrope şi cu precursori şi licenţa/autorizaţia pentru utilizarea imobilelor (încăperilor) pentru o astfel de activitate se retrag de către organul abilitat cu funcţie de licenţiere/autorizare în cazul în care:

    a) se încalcă regulile de circulaţie a substanţelor narcotice şi psihotrope şi a precursorilor, precum şi prevederile prezentei legi;

    b) nu se îndeplinesc obligaţiunile stipulate în licenţă/autorizaţie;

    c) cererea de acordare a licenţei/autorizaţiei conţine informaţii neveridice;

    d) se încalcă regulile de reînregistrare sau de prelungire a valabilităţii licenţei/autorizaţiei;

    e) este depistată încălcarea regulilor de eliberare a licenţei/autorizaţiei;

    f) încetează sau se sistează activitatea respectivă;

    g) persoanele cu funcţie de răspundere din organele competente sînt împiedicate să-şi exercite funcţiile de supraveghere şi de control asupra executării prezentei legi şi a obligaţiunilor expuse în autorizaţie;

    h) este depistată  circulaţia  ilicită a substanţelor  narcotice  şi psihotrope şi a precursorilor.

**Art.48. -** (1) Decizia de retragere, suspendare a licenţei/autorizaţiei se emite după ce organul abilitat cu funcţie de licenţiere/autorizare propune persoanei vizate să prezinte explicaţiile de rigoare.

(2) Decizia de retragere, suspendare a licenţei/autorizaţiei trebuie să fie întemeiată, iar persoana vizată să fie informată asupra cuprinsului deciziei.

(3) Retragerea, suspendarea sau expirarea termenului de valabilitate a licenţei/ autorizaţiei de activitate are ca efect invalidarea autorizaţiei de utilizare a imobilelor (încăperilor) respective.

**Capitolul X**

**DISPOZIŢII FINALE ŞI TRANZITORII**

**Art.49.** - Guvernul, în termen de 3 luni:

    a) va institui Comisia Interdepartamentală de Combatere a Narcomaniei şi Narcobusinessului;

    b) va aduce actele sale normative în concordanţă cu prezenta lege;

    c) va asigura revizuirea şi anularea de către ministere şi departamente a actelor normative care contravin prezentei legi;

    d) va aproba Regulamentul circulaţiei substanţelor narcotice şi psihotrope şi a precursorilor, în conformitate cu prezenta lege;

    e) va înainta Parlamentului propuneri de modificare a legislaţiei în vigoare în conformitate cu prezenta lege.

PREŞEDINTELE

    PARLAMENTULUI                                   Dumitru DIACOV

    Chişinău, 6 mai 1999.

    Nr.382-XIV.

***Anexă***

**CLASIFICAREA SUBSTANŢELOR NARCOTICE**

**ŞI PSIHOTROPE ŞI A PRECURSORILOR**

I. Substanţele care prezintă un pericol deosebit pentru sănătatea omului

prin consecinţele grave generate de consumul lor abuziv

Tabelul nr.I. Substanţele inutilizabile în scopuri medicale

    Lista nr.1. Substanţele narcotice incluse în lista nr.1 a Convenţiei unice asupra

drogurilor din 1961.

    Lista nr.2. Substanţele psihotrope incluse în lista nr.1 a Convenţiei asupra

psihotropelor din 1971.

    Substanţele cuprinse în alte liste şi tabele ale convenţiilor menţionate, după caz.

Tabelul nr.II. Substanţele utilizabile în scopuri medicale

Lista nr.1. Substanţele narcotice incluse în listele nr.1 şi nr.2 ale Convenţiei

unice asupra drogurilor din 1961.

Lista nr.2. Substanţele psihotrope incluse în lista nr.2 a Convenţiei asupra

psihotropelor din 1971.

    Substanţele cuprinse în alte liste şi tabele ale convenţiilor menţionate, cu excepţia substanţelor incluse în tabelul nr.1, după caz.

II. Substanţele care prezintă pericol pentru sănătatea omului

prin consecinţele grave generate de consumul lor abuziv

Tabelul nr.III. Substanţele utilizabile în scopuri medicale

Lista nr.1. Substanţele narcotice incluse în lista nr.3 a Convenţiei unice asupra

drogurilor din 1961.

Lista nr.2. Substanţele psihotrope incluse în lista nr.3 a Convenţiei asupra

psihotropelor din 1971.

Lista nr.3. Substanţele psihotrope incluse în lista nr.4 a Convenţiei asupra

psihotropelor din 1971.

Alte substanţe, după caz.

III. Substanţele utilizabile la fabricarea de substanţe

narcotice şi psihotrope

Tabelul nr.IV. Precursorii

    Lista nr.1. Substanţele incluse în tabelul nr.1 al Convenţiei ONU de combatere a traficului ilicit de substanţe narcotice şi psihotrope din 1988.

    Lista nr.2. Substanţele incluse în tabelul nr.2 al Convenţiei ONU de combatere a traficului ilicit de substanţe narcotice şi psihotrope din 1988.

    Alte substanţe, după caz.